ભગવાન શંકરની આઠમી મૂર્તિ છે પ્રિય શંકર. ‘પ્રિય શંકરં સર્વનાથં ભજામિ.’ વિશ્વાસ શંકરથી પ્રિય શંકર સુધીની આપણી યાત્રા થઇ રહી છે. તો શંકરનું આખરી રૂપ પ્રિય શંકર. આ પરમતત્ત્વ આપણને પ્રિય લાગે. શંકર આપણને પ્રિય લાગે. ઉપનિષદ કહે છે, ભાઇને એનો ભાઇ સંબંધને કારણે પ્રિય નથી, આત્માને કારણે પ્રિય છે. પત્ની પતિને પત્ની હોવાને કારણે પ્રિય નથી, આત્માને કારણે પ્રિય છે. ગુરુ શિષ્યને અને શિષ્ય ગુરુને એ સંબંધને કારણે પ્રિય નથી, આત્માને કારણે પ્રિય છે. તો શંકર આપણને ઉમાનાથને કારણે તો પ્રિય છે, ભવાનીપતિને કારણે તો પ્રિય છે, અંબિકાપતિને કારણે તો પ્રિય છે, સ્વયંભૂના રૂપને કારણે તો પ્રિય છે પરંતુ ઉપનિષદના ન્યાયે કહું તો શિવ પ્રિય છે આત્માને કારણે. કેમ કે જગદ્્ગુરુ કહે છે, હે મહાદેવ, તું મારો આત્મા છે. કોઇ પણ પ્રિયતા આખરે આત્માને કારણે હોય છે. શિવ છે જગદાત્મા. મહેશ. જગતનો આત્મા મહાદેવ છે. આખા જગતનો આત્મા છે શિવ.